钦定古今图书集成/明伦汇编/氏族典/第027卷 > 《廖用贤尚友录》 > 熊绣
## 钦定古今图书集成/明伦汇编/氏族典/第027卷 > 《廖用贤尚友录》 > 熊绣

按《明外史熊绣传》：“绣字汝明，道州人。其先以戍籍，自
丰城徙焉。绣举成化二年进士，授行人。奉使楚府，巡
茶四川，力拒馈遗。擢御史，巡按陕西。左布政于璠以
官帑银馈苑马卿邵进，绣发其罪，璠遁赴京，讦绣挟
愤。帝怒，并下绣吏，谪知清丰，璠进亦除名。久之，凤翔
阙知府，擢绣任之。弘治初，迁山东左参政，进右布政”
使。七年以右副都御史巡抚延绥、榆林。练兵积粟，边
政修举。历兵部左、右侍郎，尚书刘大夏深倚信之。腾
骧四卫勇士额三四万人，率虚籍，岁麋钱糓数十万。
十八年二月命绣清釐，得诡冒者万四千人。御马太
监甯谨等疏请复旧，给事御史交章劾瑾，大夏亦力
争。武宗不得已从之，而不罪瑾等。吏部尚书马文升
与大夏不协，以绣与厚善，欲远之。乃擢右都御史，总
督两广。绣颇怏怏，有后言。既抵镇，尽裁幕府供亿，秋
毫无所取。讨平贺县獞刘瑾以前汰勇士事，深疾绣，
伺察无所得，乃召掌南京都察院事。明年以中旨罢
之。已，复摭延绥仓储浥烂为绣罪，罚米五百石，责绣
躬输于边，绣家遂破。久之卒。赠刑部尚书，谥《庄简》。